Sfurzajt ruħi 'l barra mis-sħana tas-sodda, u qbadt il-feltpen u dan il-pitazz stess, fuq din il-mejda tal-injam li tiċċaqlaq ħafna jiena u nikteb, u li mgħottija bi tvalja bil-kuluri tipiċi tal-Inka. Fuq rasi għandi saqaf taż-żingu. L-injam tal-art mhux qed eżatt imwaħħal waħda mal-oħra u ħadt ħsieb i nilbes il-karkur, għax hawn xi erba' msiemer li mhux imwaħħlin kompletament u għadhom ftit 'il barra. Għandi żewġ twieqi li jagħtu għall-ispettaklu ta' barrra, foresta aktar milli muntanja imma li qiegħda f'altitudni għolja u għalhekk skont Josias ma tistax tissejjaħ ġungla. It-twieqi la jinfetħu u lanqas jingħalqu għax tal-plastik (mhux ċar wisq), imwaħħlin b'pinnijiet ftit ħoxnin. Taħt it-twieqi, hemm qasab imwaħħal waħda fejn l-oħra u ovvjament billi huma tondi naturalment raffi, tgħaddi sew l-arja kiesħa minn bejniethom. Fil-fatt malli ħriġt mis-sħana tas-sodda ilbist par kalzetti ħoxnin u tleflift daqs li kieku sejjer barra, sal-ġakketta l-ħoxna l-ħadra u dik li nilbes ma' għonqi flok xalpa xeddejt. Illum terraqna ħafna. Qomt fl-erbgħa ta' filgħodu għax irqadt qabel it-tmienja. Lgħabt logħba sudoku għall-irdoss u d-dawl tal- , li wara siegħa u fl-aħħar żewġ numri ndunajt li kelli żball. Ftit tmattir, lestejt il-basket u li rrealizzajt li tqil aktar milli kont qed naħseb. Bl-ilma b'kollox naħseb qbiżt l-għaxar kilos. U llum, imma għal-lum biss, se jkolli nġorru. Wara kolazzjon kbir mhux ħażin, tlaqna ftit wara s-sitta u nofs. Bdejna b'telgħa wieqfa għax ridna nilħqu ponta 'il fuq l-erbat'elef metru sew. Minn ħin għall-ieħor Josias beda joffrili biex jeħodli l-basket tqil għax tiegħu kien ħafif, imma jien ovvjament irrifjutajt. Ħadna ntervall ċkejken u komplejna naffrontaw it-tlajja 'l fuq. Offrieli biex nieqfu aktar minn darba imma jien nippreferi li ma nkissrux il-momentum u li nieqfu mill-anqas. Imma ftit wara tlabtu jien għal intervall. Għal mument waħħalt fil-kolazzjon kbir li ħadna u li mxejna fuqu mill-ewwel. Dak żgur ma għenx, imma s-sensazzjoni kienet bħal dik ta' meta missejt ma' xi ħaġa u t-tabib kien qalli li din il-ħaġa misterjuża, jiena allerġika għaliha. Bdejt inħoss bħal ħruq fl-istonku u ftit uġiegħ f'dahri u anke għajnejja ħassejthom ftit jiġġebdu. Waqafna, u bdejt nistejqer, anke jekk għal ftit sekondi ħassejtni ftit agħar, u bdejt nibża' li l-altitudni għolja qed tagħmel tagħha. Josias imma ma ndunax, tant li staqsieni biex inkomplu, imma jien tlabtu ħames minuti oħra. Għaddew il-ħames minuti, u issa l-unika problema jew sfida saret ir-rotta wieqfa daqs tavlun li ma tistax tieħu wisq spazju. L-arja minn barra kiesħa u l-għaraq ma' dahri. L-ingwanti kont neħħejthom hekk kif kont ħassejt dak l-attakk ċkejken u beda jdejjaqni kollox. Imma issa bdejna nlaħħqu u naqbżu trekkers oħra u għad-disgħa u għoxrin wasalna fejn ridna naslu, skont it-tabella, 4,620 metru 'l fuq mill-baħar. Meta nkunx fih jew qribu, nogħla kemm nista' minnu. Ħadna erba' ritratti flimkien u issa t-triq li baqa' wara din il-ponta kollha għan-niżla fejn kull qaddis jgħin, imma fejn l-irkupptejn jirtgħodu xi ftit. L-isfel sibna ftit kenn u waqafna għall-ikla li konna qed inġorru magħna – biċtejn tiġieġ u ħaxix immarinat. Jien ħadt biċċa waħda biss tat-tiġieg għax kont għadni qed nibża' ftit. L-għadam ta' Josias tajnieh lil kelb kannella li kien hemm. Inżilna ftit aktar l-isfel u bdejna nidħlu aktar fil-foresta, f'aktar umdita', temperatura aktar baxxa u spettaklu tan-natura differenti. Immaġina abiss fond b'eluf ta' metri, imma flok swidija, ħdura, u bis-sħab qisu l-għatu tal-abbiss. Komplejna nimxu, u naħseb li bdejt ngħejja, tant li f'ħin minnhom ħadt ġebla u kważi tellfitni l-bilanċ kollu, u aħfirli, imma bdejt inħoss l-affarijiet ftit tedjanti. Ir-realta' kbira kienet li kont qed nimmisja l-arloġġ li jtini eżatt kemm il-kilometru għamilt u kemm baqa'. Kont qed nimmisja l-kontroll totali. Josias raġel u gwida mill-aħjar imma qisu m'għandux sens daqstant preċiż tad-distanzi. L-aħħar ftit tat-triq sibt rifuġju f'li ngħodd kull pass, u tgħallimt li f'niżla nagħmel 110 pass kull minuta, u f'telgħa daqs ħamsa u tmenin. F'wita ma nafx kemm nagħmel għax ma kienx hemm. Iddeċidejt li baqgħalna mal-4,000 pass skont kif ikkalkula Josias, imma lħaqt għoddejt elf biss meta wasalna, bl-arloġġ jaqra s-siegħa u nofs u ħamsa, u li skont il-programm kellna naslu għall-ħamsa. Laqgħetna xwejħa Peruvjana, b'kappell iswed, b'xagħarha minn wara malji, jingħaqdu t-tnejn, mingħajr wisq tbissim, u kliem Spanjol għax taf kważi biss bil-Quecha. Il-kuluri Inkjani u s-sens ta' sodisfazzjon pattew.